《梦从姊佩湘》
清代·梁霭

神女玉卮娘，偶然归碧城。隔窗见冰骨，袅娜犹不胜。

濯魄玉蟾蜍，扑影金蜻蜓。此地绝尘壒，得非游玉京。

姊妹本同心，欲语难尽情。拟逐秦娥凤，莫叩琳宫扃。

惟有青鸾思，飞上瑶台层。银汉冷皓月，绣户明秋星。

楼镫度寒碧，枕畔风泠泠。

作者简介：清广东南海人，字佩琼，一字飞素。潘飞声妻。伉俪甚笃。为诗幽曲纤峭，感人肺腑。卒年二十六。有《飞素阁集》。